Kitba ta' Jason Busuttil Minn għada Ħal Qormi jibda jiċċelebra l-festa ad unur San Ġorġ, patrun ta' dan ir-raħal. Fost l-għaqdiet li jieħdu sehem f'din il-festa nsibu l-Għaqda tan-Nar 23 t'April, li timmanifattura n-nar fil-Kamra tan-Nar San Ġorġ għal din il-festa. Din l-Għaqda gawdiet minn bosta snin ta' suċċessi u sodisfazzjon, bl-akbar wieħed ikun din is-sena meta nhar il-Ħadd 24 t'April 2016 fi Sqaq Awżara feġġ kapolavur, xogħol Pietru Felici – l-istatwa titulari ta' San Ġorġ li ddaħħlet għall-ewwel darba fil-post tan-nar. Disgħin sena ta' storja Disgħin sena wara li feġġet għaqda meta wlied Qriema ngħaqdu flimkien, minn fejn bdew jiktbu l-istorja tal-piroteknika għal din il-belt. Storja b'emozzjonijiet differenti: ferħ, niket, imma fuq kollox snin ta' sodisfazzjon. Mill-1926 bdiet tiffunzjona s-St Georges Fireworks Factory; pijunieri tal-Piroteknika f'Malta. Il-ħajra għall-piroteknika fil-parroċċa ta' San Ġorġ bdiet qabel is-sena 1926. Il-Qriema riedu li jagħmlu dak kollu possibbli biex il-festa tal-patrun tingħata l-importanza mistħoqqa. Kien fl-1926 li l-kumitat tal-festa kien inkariga l-ewwel Qriema biex jieħdu ħsieb kamraa tan-nar. Dak iż-żmien nafu li n-nar kien jinħadem l-iktar mit-Taljani; kienu jinġiebu apposta biex għall-festa tal-patrun tal-Qriema jkun attrazzjoni partikolari. Maż-żmien ix-xogħol kompla jikber u forsi ikkumplika ftit ruħu, imma xejn ma għandu x'jaqsam man-nar li nsibu llum il-ġurnata. Bdejna naraw nar tal-art jieħu l-forma ta' xi ħaġa. Xejn ma kien faċli. Il-Qriema riedu jitgħallmu, imma ma qatgħux qalbhom u dan minkejja n-nuqqas ta' riżorsi. Waslu s-snin tal-gwerra; snin li f'Malta tista' tgħid kull attività rat it-tmiem tagħha, anke l-kamra tan-nar kienet sabet intopp. L-ewwel ma ġara kien li twaqqfu t-Taljani milli jiġu Malta. Fi żmien il-gwerra l-Colonial Office wkoll kien irrekwiżizzjona l-post tan-nar. Imma l-gwerra għaddiet, il-ħidma reġgħet bdiet u, tista' tgħid, li bdew snin importanti ħafna għall-kamra tan-nar. Bdew ġejjin ordnijiet minn kullimkien. Il-kamra tan-nar reġgħet saret il-prijorità. Fit-tieni nofs tas-snin ħamsin, il-kamra tan-nar ta' San Ġorġ kienet diġà ħadet il-fama għal xogħol ta' murtali partikolari: il-murtali taċ-ċilindru. Dawn kienu murtali tal-kulur li ftit kienu jsiru minnhom, imma kienu ta' attrazzjoni għall-bosta dilettanti. Bejn is-sena 1956 u s-sena 1958, il-kamra tan-nar ħadet xokk. F'dawn is-snin kien hemm żewġ inċidenti li ħasdu l-ħajja ta' membri attivi ta' din il-kamra tan-nar. Fil-bidu tas-snin sittin in-nar tal-kulur kien skars, kien isir biss lejlet il-festa u nharha, imma l-murtali tal-kulur kienu ftit li xejn. L-iktar xogħol kien isir kien ikun dak li jinħadem għal binhar. Ir-riżorsi kienu skarsi u għalhekk kienu jagħfsu fuq xogħol tal-beraq. Hekk kif il-kamra tan-nar issa kienet bdiet ritmu tajjeb f'dak li hu xogħol, il-bidu tas-snin sebgħin ra incident ieħor iseħħ meta b'mod misterjuż il-kamra tan-nar kienet splodiet matul il-lejl. L-għada stess kien reġa' beda l-bini mill-ġdid tal-post tan-nar. Is-suċċessi miksuba fis-snin sebgħin komplew anke fil-bidu tas-snin tmenin. In-nar kompla jiżdied; il-bidu tas-snin temin kienu karatterizzati minn ammont kbir ta' nar. Bejn is-sena 1980 u s-sena 1982 l-għaqda kienet kbira; kullħadd b'għan wieħed f'moħħu: li l-festa ta' San Ġorġ tkompli tikber u żżid fil-popolarità. Waslet is-sena 1982, u l-preparamenti kienu għaddejjin bla waqfien. Iżda kollox inbidel nhar is-17 ta' Mejju 1982 meta splużjoni fil-kumpless kienet ħasdet il-ħajja ta' tliet membri: Nenu Zammit, Twanny Cefai u Ġużeppi Agius. Il-funerali tat-tliet vittmi jibqgħu jissemmew għall-ammont kbir ta' nies li attiraw, meta eluf ħonqu Ħal Qormi biex isellmu lil dawn it-tlieta min-nies. Huma ngħaqdu ma' eroji oħrajn li ħallewna fis-snin ta' qabel biex ikabbru l-festa tal-patrun, li kienu: Kelinu Zammit (ta' Xiffa), Anġlu Fava (iż-Żepp) Karmenu Sammut (id-Dingli) u Gio Maria Zammit (iċ-Ċojja) Issa l-sfida kienet kbira għax il-membri ta' din l-Għaqda riedu jerġgħu jibdew mix-xejn. Reġa' beda l-proċess biex tkun identifikata għalqa ġdida; riedu art biex mill-ġdid terġa' titla' l-kamra tan-nar, possibbilment kamra aktar moderna u komda minn dik li kien hemm qabel. Wara ħafna proċessi, f'Novembru tal-1985, l-għalqa saret proprjetà tal-Għaqda. Din l-għalqa kienet instabet biswit dik li l-Għaqda kellha diġà. Eventwalment inħareġ il-permess tal-post il-ġdid, u hawn il-Qriema nħakmu mill-entużjażmu għax, wara xhur ta' ħidma, f'Mejju tal-1986, sa fl-aħħar wasal jum l-inawgurazzjoni u l-Ġorjġjaniżi reġ'a kellhom il-post tan-nar tagħhom. Kienu snin li fihom reġa' kien hemm rinaxximent u l-Għaqda tan-Nar reġgħet kienet involuta f'attivitajiet ta' livell nazzjonali. Fost oħrajn din l-għaqda kienet ħadet sehem fil-festi li fakkru l-25 anniversarju ta' Malta Indipendenti. L-evoluzzjoni piroteknika Maż-żmien rajna wkoll l-introduzzjoni ta' aktar xogħol ġdid u l-introduzzjoni tal-pyro-musical shows. Fis-sena 2013 din il-kamra tan-nar rat ukoll l-introduzzjoni ta' kunċett ieħor fil-mod kif tagħti spettaklu meta kien hemm l-introduzzjoni ta' Diamonds in the Sky. Eventwalment kien hemm ukoll il-parteċipazzjoni tal-Għaqda tan-Nar 23 t'April f'kompetizzjoni lokali li tat riżultati pożittivi. Fil-fatt, f'din il-kompetizzjoni l-Għaqda spiċċat fit-tieni post u kisbet l-ewwel post fit-televoting. L-Għaqda għal darba oħra reġgħet kienet parti mill-istorja ta' pajjiżna u, għal darba oħra, kienet strumentali fiċ-ċelebrazzjonijiet tal-50 anniversarju mill-kisba tal-indipendenza u wkoll kienet hemm fiċ-ċelebrazzjonijiet fit-tifkira ta' Malta Repubblika. Kienet ukoll hemm waqt ftuħ ta' postijiet importanti għall-ekonomija Maltija bħal meta pparteċipat fil-ftuħ tal-lukanda DB San Antonio. Din is-sena stess l-Għaqda kkonfermat suċċess ieħor. meta spiċċat fit-tieni post fil-Festival Internazzjonali tal-Logħob tan-Nar. Il-festa 2016 Għal din is-sena l-kamra tan-nar, fil-festa li se tibda minn għada, se jkollha spettakli kbar f'akkumpanjamenti u servizzi matul il-ġimgħa kollha. Dan jilħaq il-qofol tiegħu lejlet il-festa bl-ispettaklu Diamonds In the Sky li se jkun fih ukoll Torri mimli xogħol pirotekniku. L-ispettaklu jibda għall-ħabta tal-9.45pm. Spettaklu ieħor ikun nhar il-festa b'kaxxa infernali u murtali tal-beraq bil-logħob waqt il-ħruġ tal-purċissjoni, li jkompli bi ħruq ta' murtali tal-kulur fid-dħul.